Герой шъхьаIыр зэрэзекIорэм зэрапIугъэ шIыкIэр къегъэнафэ. Абдзэхэ шъхьафитмэ зэращыщыр ыгъэгъуащэрэп. Ащ къыпыщыт нэмыкI героеу Хьатыу. Хьатыу – оркъ. КIэрэщэ Тембот хищыгъэ тхэкIэ гъогум фэшъыпкъ. Оркъымрэ фэкъолIымрэ зэпегъэуцу. Уахътэм къыгъэуцугъэ идеологическэ хабзэхэм аущтэу тхэнэу ашIыгъагъ. Анахь цIыф дэгъоу къыгъэлъагъохэрэр лэжьакIомэ ащыщхэр ары. АщкIэ тхакIом иеплъыкIи фольклорым итрадициехэм атефэ. ЦIыфэу къызпытхыхьэхэрэр тIо егощы – дэгъухэмрэ ыкIи дэихэмрэ. Ерстэм лэжьакIомэ къахэкIыгъэу, цIыфыгъэм рыгъуазэу щытыгъ,  ар -  дэгъу, ау, Хьатыу тштэмэ,  оркъмэ къахэкIыгъ, цIыфыгъи голъэп, ар -  дэи. Ерстэмрэ Хьатыурэ зызэIокIэхэм, азфагу зэутэкIыныгъэу къихъухьагъэм, Ерстэм ары текIоныгъэр къыщыдэзыхырэр. КIуачIэкIэ зэрэтекIорэм нэмыкIэу, цIыфыгъэ шапхъэхэмкIи бэкIэ ыпэ ит. КIэращэм моущтэу етхы: «Ерстэм анахь гъэшIэгъон фырикъугъэр к1элэжъым иплъак1 ары... Зынап1э ик1ыгъэу губжыгъэ плъак1и, пыеу къилъыгъэм инэплъэгъу мэхъаджи Ерстэм пэк1эфагъ... ау мы к1элэжъым иплъак1э фэдэ джырэ нэс IукIагъэп. ЦIыфыгъи, нэхъоий, укIыти, цIыфы гулъытэ гори хэплъагъорэп ащ иплъакIэ... Ар етIани зигъэIэдэбэу, зигъэбжьышIоу, зигъэцIыфэу, гъогурыкIо гумэкIыгъончъэм фэдашъор зытыригъаоу, ау цIыфыгъэнчъэ мэхъаджэу, ыцунтхъэщтэу ылъэгъугъэм ынэхэр тедыкъагъэу...» (П,21-22).